
MOZZJONI GĦAL RIŻOLUZZJONI TAL-PARLAMENT EWROPEW
dwar l-implikazzjonijiet għas-sigurtà u d-difiża tal-influwenza taċ-Ċina fuq l-infrastruttura kritika fl-Unjoni Ewropea
(2023/2072(INI))
Il-Parlament Ewropew,
–	wara li kkunsidra t-Trattat dwar il-Funzjonament tal-Unjoni Ewropea,
–	wara li kkunsidra t-Titolu V tat-Trattat dwar l-Unjoni Ewropea, b’mod partikolari l-Kapitolu 2, it-Taqsima 2, tiegħu rigward id-dispożizzjonijiet dwar il-politika ta’ sigurtà u ta’ difiża komuni,
–	wara li kkunsidra l-“Boxxla Strateġika għas-Sigurtà u d-Difiża – Għal Unjoni Ewropea li tipproteġi liċ-ċittadini, il-valuri u l-interessi tagħha u tikkontribwixxi għall-paċi u s-sigurtà internazzjonali”, approvata mill-Kunsill fil-21 ta’ Marzu 2022 u mill-Kunsill Ewropew fil-25 ta’ Marzu 2022,
–	wara li kkunsidra d-Dikjarazzjoni ta’ Versailles adottata fil-laqgħa informali tal-Kapijiet ta’ Stat jew ta’ Gvern fil-11 ta’ Marzu 2022,
–	wara li kkunsidra l-komunikazzjoni konġunta tal-Kummisjoni u tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà tal-20 ta’ Ġunju 2023 dwar “Strateġija Ewropea ta’ Sigurtà Ekonomika” (JOIN(2023)0020),
–	wara li kkunsidra d-Direttiva (UE) 2022/2557 tal-Parlament Ewropew u tal-Kunsill tal-14 ta’ Diċembru 2022 dwar ir-reżiljenza tal-entitajiet kritiċi u li tħassar id-Direttiva tal-Kunsill 2008/114/KE (Direttiva dwar ir-reżiljenza tal-entitajiet kritiċi)[footnoteRef:1]; [1:  ĠU L 333, 27.12.2022, p. 164.] 

–	wara li kkunsidra d-Direttiva (UE) 2022/2555 tal-Parlament Ewropew u tal-Kunsill tal-14 ta’ Diċembru 2022 dwar miżuri għal livell għoli komuni ta’ ċibersigurtà madwar l-Unjoni kollha, li temenda r-Regolament (UE) Nru 910/2014 u d-Direttiva (UE) 2018/1972, u li tħassar id-Direttiva (UE) 2016/1148 (Direttiva NIS 2)[footnoteRef:2], [2:  ĠU L 333, 27.12.2022, p. 80.] 

–	wara li kkunsidra r-Rakkomandazzjoni tal-Kunsill tat-8 ta’ Diċembru 2022 dwar approċċ ikkoordinat mal-Unjoni kollha biex tissaħħaħ ir-reżiljenza tal-infrastruttura kritika,
–	wara li kkunsidra l-Komunikat tas-Summit ta’ Vilnius, maħruġ mill-Kapijiet ta’ Stat u ta’ Gvern tan-NATO li pparteċipaw fil-laqgħa tal-Kunsill tal-Atlantiku tat-Tramuntana f’Vilnius fil-11 ta’ Lulju 2023,
–	wara li kkunsidra r-Regolament (UE) 2023/XXXX ta’ [data] tal-Parlament Ewropew u tal-Kunsill li jistabbilixxi qafas ta’ miżuri għat-tisħiħ tal-ekosistema Ewropea tas-semikondutturi (l-Att dwar iċ-Ċipep)[footnoteRef:3],  [3:  ĠU L XXX.] 

–	wara li kkunsidra l-proposta tal-Kummissjoni tal-15 ta’ Settembru 2022 għal regolament tal-Parlament Ewropew u tal-Kunsill dwar ir-rekwiżiti orizzontali taċ-ċibersigurtà għall-prodotti b’elementi diġitali u li jemenda r-Regolament (UE) 2019/1020 (COM(2022)0454),
–	wara li kkunsidra l-Artikolu 54 tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għall-Kummerċ Internazzjonali,
–	wara li kkunsidra r-rapport tal-Kumitat għall-Affarijiet Barranin (A9-0000/2023),
A.	billi l-komunikazzjoni konġunta reċenti dwar strateġija Ewropea għas-sigurtà ekonomika hija ċċentrata fuq it-tnaqqis sal-minimu tar-riskji li jkunu ġejjin minn ċerti flussi ekonomiċi fil-kuntest tat-tensjonijiet ġeopolitiċi dejjem akbar u tal-aċċelerazzjoni tal-bidliet teknoloġiċi, filwaqt li jinżammu l-ftuħ massimu u d-dinamiżmu massimu tal-ekonomija;
B.	billi d-Direttiva dwar ir-reżiljenza tal-entitajiet kritiċi u d-Direttiva NIS 2 jipprevedu qafas ġuridiku komprensiv biex tissaħħaħ ir-reżiljenza fiżika u diġitali tal-infrastrutturi kritiċi, inklużi dawk relatati mal-enerġija, mat-trasport, mas-saħħa, mal-infrastrutturi diġitali, mal-ilma u mal-ikel;
C.	billi, minn mindu nħarġet ir-Rakkomandazzjoni tal-Kunsill tal-8 ta’ Diċembru 2022, diġà saru azzjonijiet immirati biex tiġi żgurata risposta komuni tal-UE għall-inċidenti, anki billi jissaħħaħ il-koordinament man-NATO permezz tat-Task Force UE-NATO dwar ir-reżiljenza tal-infrastruttura kritika fil-qafas tad-Djalogu Strutturat UE-NATO dwar ir-Reżiljenza;
D.	billi l-politiki koerċittivi u l-assertività dejjem akbar tar-Repubblika tal-Poplu taċ-Ċina (RPĊ), inkluża l-pożizzjoni aggressiva tagħha fil-konfront tat-Tajwan, kif ukoll il-konsegwenzi soċjali u ekonomiċi tal-pandemija tal-COVID-19 u tal-gwerra ta’ aggressjoni tar-Russja kontra l-Ukrajna kixfu l-vulnerabbiltajiet tal-UE u affermaw mill-ġdid il-bżonn ta’ “tnaqqis tar-riskji” inerenti fir-relazzjoniijiet tagħha mar-RPĊ u ma’ pajjiżi terzi mhux demokratiċi oħra;
E.	billi l-akkwist ta’ infrastruttura kritika min-naħa taċ-Ċina, b’mod partikolari fil-viċinat tal-UE, inkluż fil-Balkani tal-Punent, jirrappreżenta riskju dejjem akbar għar-rabta bejn il-kummerċ u s-sigurtà;
F.	billi s-sħubija strateġika bejn iċ-Ċina u r-Russja qed tkompli tikber, anki fis-setturi tat-teknoloġija u tat-trasferimenti ta’ kapaċitajiet militari;
Il-qalba tal-problema: nifhmu l-istrateġija ta’ fużjoni militari-ċivili taċ-Ċina
1.	Jissottolinja li l-istrateġija ta’ fużjoni militari-ċivili taċ-Ċina tikkonsisti fi programm u pjan diretti u mmexxija mill-Istat biex jiġu strumentalizzati l-lievi tal-poter statali u kummerċjali kollha bil-għan li tissaħħaħ u tiġi sostnuta l-Armata Popolari ta’ Liberazzjoni, jiġifieri l-fergħa armata tal-Partit Komunista Ċiniż;
2.	Iqis li s-sistema politika u l-ekonomija taċ-Ċina, diretti mill-Partit Komunista Ċiniż, spiss jeħtieġu lill-kumpaniji privati jallinjaw l-interessi kummerċjali tagħhom mal-attivitajiet militari, ta’ repressjoni u ta’ ndħil politiku tal-Partit; jenfasizza li, b’konsegwenza ta’ hekk, l-attivitajiet internazzjonali tal-kumpaniji Ċiniżi jgħinu lill-Partit ikattar l-influwenza tiegħu fuq pajjiżi barranin u jimmina r-rivali ġeopolitiċi;
3.	Jemmen li l-fużjoni militari-ċivili trid tinftiehem f’kuntest politiku u strateġiku usa’, filwaqt li jitqiesu l-interkonnessjonijiet tagħha ma’ inizjattivi oħra, bħall-Inizjattiva “Belt and Road” (inkluża t-Triq tal-Ħarir Diġitali); jemmen li l-objettiv aħħari tal-fużjoni militari-ċivili huwa dak li jmexxi ’l quddiem l-għan strateġiku fit-tul taċ-Ċina biex issir il-potenza ewlenija fil-livell dinji; 
Konsegwenzi tal-istrateġija ċivili-militari tar-RPĊ
4.	Iwissi bir-riskju li l-kumpaniji Ċiniżi, b’mod partikolari dawk b’rabtiet diretti jew indiretti mas-sistema militari Ċiniża, ikunu involuti fir-riżorsi strateġiċi tal-UE; jissottolinja, f’dan ir-rigward, it-tħassib tiegħu li t-teknoloġija u l-għarfien teknoloġiku jiġu trasferiti lill-forzi militari Ċiniżi, b’hekk tiżdied il-kapaċità tal-Armata Popolari ta’ Liberazzjoni li tiżviluppa l-ġenerazzjoni li jmiss ta’ teknoloġija militari, li tkun tista’ tintuża għal skopijiet koerċittivi fuq is-sħab fl-Asja u fid-dinja kollha;
5.	Jenfasizza li ċ-Ċina tipproduċi 70 % tal-batteriji fuq livell dinji (billi fiha hemm tlieta mill-ħames ġganti ewlenin tal-produzjoni ta’ batteriji), tirrappreżenta 60 % tal-produzzjoni dinjija ta’ aluminju u 75 % tal-produzzjoni ta’ siliċju, hija r-raffinatur prinċipali ta’ 60 % tal-litju u ta’ 70 % tal-ipproċessar tar-ram u tipproduċi 84 % tan-nikil f’livell dinji, kif ukoll 85 % tal-kobalt; jissottolinja li l-kumpaniji minerarji Ċiniżi huma attivi fir-Repubblika Demokratika tal-Kongo (kobalt), fl-Indoneżja (nikil), fiċ-Ċilì u fl-Awstralja (litju) u li l-kważi monopolju Ċiniż fil-produzzjoni u fl-ipproċessar ta’ din il-materja prima kritika jirrappreżenta mhux biss sfida ġeopolitika qawwija għall-UE, iżda wkoll riskju enormi għad-difiża Ewropea u għal setturi industrijali oħra;
6.	Ifakkar li l-komunikazzjoni diplomatika u dik militari jivvjaġġaw f’kejbils sottomarini ta’ proprjetà privata fornuti minn kumpaniji Ċiniżi, bħal HMN Technologies, entità affiljata mal-intelligence ċibernetika tal-Armata Popolari ta’ Liberazzjoni; jesprimi tħassib kbir għas-sistemi tal-kejbils ta’ data sottomarini mħaddma mill-kumpanija Ċiniża HMN Technologies, li jikkollegaw it-territorji tal-Istati Membri tal-UE u r-reġjun Indo-Paċifiku, inklużi l-bażijiet militari tal-Istati Membri u tan-NATO fir-reġjun, b’hekk jinħolqu vulnerabbiltajiet fil-qasam tas-sigurtà f’dak li għandu x’jaqsam mas-sorveljanza sottomarina u mal-ġbir ta’ intelligence;
Tiftix ta’ risposti: inkabbru s-sett ta’ għodod biex nirreaġixxu għat-tħassib fil-qasam tas-sigurtà u d-difiża
7.	Iwissi li d-deterjorament tal-klima ta’ sigurtà fl-Ewropa u fid-dinja kollha jirrikjedi riflessjoni urġenti fuq il-mod kif tissaħħaħ l-awtonomija strateġika tal-UE u tonqos id-dipendenza tagħha minn pajjiżi bħar-RPĊ, li huma rivali sistemiċi u mhux sħab strateġiċi; jisħaq fuq il-bżonn li jiġi evitat li t-teknoloġiji emerġenti sensittivi u l-oġġetti kruċjali b’użu doppju jiġu divulgati lil destinatarji li jqajmu tħassib, li jwettqu strateġiji ta’ fużjoni militari-ċivili jew jikkollaboraw ma’ dawn l-istrateġiji;
8.	Jibqa’ mħasseb bil-fatt li l-infrastruttura kritika Ewropea hija dejjem aktar vulnerabbli għall-influwenzi esterni; ifaħħar, f’dan ir-rigward, il-miżuri leġiżlattivi reċenti maħsuba biex iqawwu r-reżiljenza tal-entitajiet kritiċi fl-UE; josserva bi tħassib, madankollu, li tali inizjattivi huma limitati fil-biċċa l-kbira għall-proċeduri ta’ skrinjar tal-investiment dirett barrani, u b’hekk il-Partit Komunista Ċiniż jitħalla b’kanali miftuħin oħra li minnhom jikseb aċċess għar-riżorsi kritiċi u influwenza fuqhom;
9.	Josserva li l-iskrinjar tal-partijiet ikkonċernati li għandhom aċċess għall-infrastruttura kritika ma jistax ikun limitat għall-investiment dirett; jitlob li l-istrumenti attwali li jindirizzaw l-investiment dirett barrani u s-sussidji barranin jitwessgħu b’mod li jkunu inklużi l-proċeduri ta’ skrinjar ġeneralizzati għall-partijiet ikkonċernati kollha involuti fil-proġetti infrastrutturali kritiċi tal-UE; jistieden lill-Kummissjoni, bl-appoġġ tal-Istati Membri, twettaq immappjar, traċċar u valutazzjoni tal-aċċess taċ-Ċina għall-infrastruttura kritika fl-UE; jenfasizza li l-Istati Membri, fl-aħħar mill-aħħar, huma responsabbli mill-protezzjoni tal-infrastrutturi, iżda la implimentaw b’mod sistematiku l-linji gwida attwali fil-qasam tal-investiment dirett barrani, u lanqas ħolqu mekkaniżmi ta’ skrinjar tal-investimenti fil-livell nazzjonali;
10.	Jilqa’ pożittivament il-potenzjal tal-proposta tal-Kummissjoni relatata ma’ strateġija Ewropea għas-sigurtà ekonomika rigward it-tkabbir tas-sett ta’ għodod tal-UE biex jinkludi l-esportazzjonijiet jew l-investimenti ’l barra mill-Unjoni f’sensiela ristretta ta’ teknoloġiji abilitanti essenzjali b’applikazzjonijiet militari, fost l-oħrajn fis-setturi tal-computing kwantistiku, tas-semikondutturi avvanzati u tal-intelliġenza artifiċjali; jitlob li l-proposti tal-Kummissjoni jiġu adottati malajr u jistieden lill-Istati Membri jimplimentaw b’mod sħiħ il-qafas regolatorju estiż tal-UE bil-għan li jeskludu l-entitajiet li jaf jikkontribwixxu għall-fużjoni ċivili-militari;
11.	Jilqa’ b’sodisfazzjon ukoll il-proposta tal-Kummissjoni biex jiġi evitat il-ħrib ta’ teknoloġiji emerġenti sensittivi billi titfassal lista ta’ teknoloġiji b’użu doppju bbażata fuq kriterji definiti b’mod ristrett u li jħarsu ’l quddiem bħan-natura abilitanti u trasformattiva ta’ teknoloġija, ir-riskju ta’ fużjoni ċivili-militari u r-riskju tal-użu ħażin tat-teknoloġija għall-ksur tad-drittijiet tal-bniedem; jistieden lill-Kummissjoni u lill-Istati Membri jidentifikaw u jimplimentaw mill-aktar fis possibbli l-miżuri ta’ protezzjoni rilevanti għal dawn it-teknoloġiji b’użu doppju;
12.	Jilqa’ pożittivament l-adozzjoni tal-Att Ewropew dwar iċ-Ċipep, li se jżid il-kapaċità tal-UE li tipproduċi semikondutturi u se joħloq mappa strateġika, fost l-oħrajn, tan-nuqqasijiet ta’ kapaċità fil-katina tal-valur tas-semikondutturi fl-UE, u b’hekk jillimita d-dipendenza tal-UE minn pajjiżi terzi bħaċ-Ċina; jitlob aktar proposti maħsuba biex jassiguraw il-katini tal-produzzjoni u tal-provvista tal-infrastruttura kritika u tal-materjali kritiċi fi ħdan l-UE;
13.	Jistieden lill-Kummissjoni tipproponi qafas leġiżlattiv ġdid biex ittaffi r-riskji għas-sigurtà li jkunu ġejjin mill-fornituri ta’ sistemi tal-kejbils sottomarini; jisħaq fuq il-bżonn li lill-fornituri ta’ sistemi tal-kejbils, bħall-kumpaniji Ċiniżi, jiġihom impedit li jaqsmu d-data mas-servizzi tal-intelligence bi skopijiet differenti minn dawk relatati mal-protezzjoni tal-infrastruttura minn intrużjonijiet esterni jew attakki malizzjużi;
Rabta bejn is-sigurtà interna u dik esterna: insaħħu r-reżiljenza tas-sħab l-aktar stretti tal-UE
14.	Huwa konxju bil-penetrazzjoni tar-RPĊ fis-suq tal-UE u fil-viċinat tagħha f’sens usa’; jistieden lill-Kummissjoni u lis-Servizz Ewropew għall-Azzjoni Esterna (SEAE) jiżguraw li l-miżuri meħuda biex tissaħħaħ ir-reżiljenza tal-UE quddiem l-influwenza Ċiniża jiġu estiżi anki għas-sħab l-aktar stretti tal-UE, b’mod partikolari għall-pajjiżi fil-fażi ta’ adeżjoni u għal dawk li huma parti mill-politika tal-viċinat tal-UE;
15.	Ifakkar li l-forzi navali tar-RPĊ għandhom strumenti ġuridiċi biex jiżguraw li l-bastimenti u l-infrastrutturi ċivili Ċiniżi jkunu jistgħu jintużaw għal skopijiet militari u tas-sigurtà; iqis li ċ-Ċina tista’ tuża l-infrastrutturi kummerċjali ċivili tagħha biex issostni l-preżenza tal-Armata Popolari ta’ Liberazzjoni fil-pajjiżi terzi; iwissi bil-fatt li l-fużjoni ċivili-militari tagħti lill-Armata Popolari ta’ Liberazzjoni l-aċċess għall-portijiet barranin, u tippermettilha tagħmel prepożizzjonament tal-appoġġ loġistiku biex issostni l-iskjeramenti navali sal-Oċean Indjan, sal-Baħar Mediterran u sal-Oċean Atlantiku; jissottolinja li r-riskji ta’ spjunaġġ huma ogħla meta l-attivitajiet kummerċjali ċivili Ċiniżi jkunu jinsabu f’ċentri loġistiċi qrib il-bażijiet navali tal-UE u tan-NATO jew fl-operaturi portwarji li ffirmaw ftehimiet biex ifornu appoġġ loġistiku lill-kumpaniji Ewropej;
16.	Josserva li terz tal-infrastrutturi Afrikani kollha mibnija wara l-2010 ġie ffinanzjat u mibni minn impriżi statali Ċiniżi; jissottolinja li, f’dawn l-aħħar 20 sena, iċ-Ċina żiedet l-impenji kummerċjali, ta’ investiment u ta’ self tagħha b’obbligi kuntrattwali skarsi jew opaki; jesprimi tħassib għall-fatt li huwa ċar li dan il-mudell Ċiniż huwa attraenti għal bosta pajjiżi li ma jistgħux jissodisfaw ir-rekwiżiti tal-UE biex jaċċedu għal livelli ta’ finanzjament ekwivalenti, b’hekk titkattar l-influwenza Ċiniża askapitu tas-sħubijiet tal-UE; jistieden lill-Kummissjoni u lis-SEAE jiżguraw li l-istandards għoljin tal-UE fil-qasam tal-investimenti mas-sħab ma jikkompromettux ir-relazzjonijiet u l-impenn f’dik li hi sigurtà bħala sieħba affidabbli u strateġika;
17.	Jissottolinja bi tħassib l-istrateġija tar-RPĊ maħsuba biex tibni “bażi ta’ kooperazzjoni għall-ekonomija blu” tul il-kosti Afrikani, anki permezz tal-bini ta’ laneċ tas-sajd u ta’ strutturi għat-tiswija tal-bastimenti, li jkunu jistgħu jintużaw għal skopijiet militari; jenfasizza li hemm nuqqas ġenerali ta’ dettalji u ta’ trasparenza rigward dawn il-ftehimiet u dawn il-liċenzji mal-pajjiżi Afrikani; jevidenzja l-konsegwenzi ġeopolitiċi potenzjali għall-UE, speċjalment fil-pajjiżi terzi li fihom l-UE hija impenjata;
°
°	°
18.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà, lill-Kunsill u lill-Kummissjoni.

